钦定古今图书集成/明伦汇编/交谊典/第044卷 > 《赠彭年黄姬水》前人
## 钦定古今图书集成/明伦汇编/交谊典/第044卷 > 《赠彭年黄姬水》前人

日余雠夷峤，委迹窜吴中。虽无兰椒臭，托佩君子躬。
彭生掞秋实，黄友撷春荣。参差申微尚，婉娈未逮终。
凯风从南来，吹我向幽邦。“亲故感仳离，遵渚饯宾鸿。
妙辞将柔翰，灿若双琮璜。挥手骛声途，湛心耽患丛。
咫尺平生好，惝恍恨河嵩。众耳迫相求，显者代称工。
慨此蓬蒿士，永谢轮鞅踪。抚壮岂需偕，濛氾恐未容。”
何以表殷勤，江介凋芙蓉。矢言要齐轨，庶其慰幽悰。